Komission asetus (EY) N:o 128/2001,
annettu 23 päivänä tammikuuta 2001,
Ranskan merentakaisten departementtien erityisen muna-, siipikarjanliha- ja kanituotteiden hankintajärjestelmän soveltamista koskevista yksityiskohtaisista säännöistä annetun asetuksen (ETY) N:o 2826/92 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjä maataloustuotteita koskevista erityistoimenpiteistä Ranskan merentakaisten departementtien hyväksi 16 päivänä joulukuuta 1991 annetun neuvoston asetuksen (ETY) N:o 3763/91(1), sellaisena kuin se on viimeksi muutettuna asetuksella (EY) N:o 1257/1999(2), ja erityisesti sen 4 artiklan 5 kohdan,
sekä katsoo seuraavaa:
(1) Komission asetuksessa (ETY) N:o 2826/92(3), sellaisena kuin se on muutettuna asetuksella (EY) N:o 897/97(4), vahvistetaan muualta yhteisöstä peräisin olevien Ranskan merentakaisten departementtien siitosmunien, isovanhempaispoikasten ja siitoskanien hankintaan annettavat tuet ja määrät. Nämä tuet on vahvistettava ottaen huomioon erityisesti hankintakustannukset maailmanmarkkinoilta. Ranskan merentakaisten departementtien maantieteellisestä sijainnista johtuvat olosuhteet ja kyseisten eläinten tai tuotteiden kolmansiin maihin viennissä käytettävät perushinnat.
(2) Näiden sääntöjen ja perusteiden soveltaminen muna-, siipikarjanliha- ja kanituotteiden markkinoiden nykytilanteessa johtaa tukien ja määrien muuttamiseen.
(3) Olisi toisaalta säädettävä, että puhdasrotuisten siitoskanien hankintaa annettavaa tukea sovelletaan kaikkiin tämän luokan eläimiin.
(4) Tämä asetus tulee voimaan sen jälkeen, kun todistushakemusten jättämiselle asetettu määräaika umpeutuu tammikuussa 2001. Jotta Ranskan merentakaisiin departementteihin suuntautuvat tavarantoimitukset eivät katkeaisi, on syytä poiketa asetuksen (ETY) N:o 2826/92 4 artiklan 1 ja 2 kohdan säännöksestä ja sallia vain mainitun kuukauden aikana todistushakemusten jättäminen 5 työpäivän kuluessa tämän asetuksen voimaantulosta sekä vahvistaa todistusten antamisen määräajaksi tämän asetuksen voimaantulon jälkeiset 10 työpäivää.
(5) Tässä asetuksessa säädetyt toimenpiteet ovat siipikarjanlihan ja munien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 2826/92 liite tämän asetuksen liitteellä.
2 artikla
Poiketen siitä, mitä asetuksen (ETY) N:o 2826/92 4 artiklan 1 kohdassa säädetään, tammikuun 2001 aikana todistushakemukset on jätettävä toimivaltaiselle viranomaiselle viimeistään 5 työpäivän kuluttua tämän asetuksen voimaantulosta.
Poiketen siitä, mitä asetuksen (ETY) N:o 2826/92 4 artiklan 2 kohdassa säädetään, tammikuun 2001 aikana todistukset on annettava viimeistään 10 työpäivän kuluttua tämän asetuksen voimaantulosta.
3 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä tammikuuta 2001.